Il-PM iwieġeb għall-istorja li Maria Efimova mhux se tinġieb Malta wara ordni tal-Qorti Griega.... F'risposta għall-aħbar li ħarġet ftit tal-mumenti ilu, jiġifieri li Maria Efimova mhux se tkun estradita lejn Malta l-PM Joseph Muscat fakkar illi din il-kwistjoni m'għandha assolutament xejn x'taqsam ma' dik li sejjaħ bħala 'gidba' dwaru u dwar il-familja tiegħu. Efimova hija l-mara wara l-allegazzjoni illi f'safe fil-kċina tal-Bank Pilatus kien hemm dokumenti li juru illi l-kumpanija fil-Panama Egrant Inc. hija proprjetà ta' Michelle Muscat u li mill-kont ta' din il-kumpanija fil-Bank Pilatus għaddew mal-$1 miljun minn bint il-President tal-Ażerbajġan Illham Alliyev. Allegazzjoni ippublikata minn Daphne Caruana Galizia u li għolliet it-temperatura politika waħda sew b'kampanja minn naħa tal-PN jinkoraġġixxu l-arrest ta' Muscat u martu. Il-PM Muscat sostna illi mhuwiex il-Gvern li jidħol fuq il-kwistjoni tal-mandat ta' arrest Ewropew għaliex din hija xi ħaġa ta' Qorti awtonoma. Jekk hux se jsir appell mid-deċiżjoni, Muscat reġa fakkar illi hu ma jidħolx fuqha għax din hija xi ħaġa tal-Qorti.